
ГЛАВА ПЪРВА

Раздел  І

Общи положения

Чл.1. С този правилник се определят организацията на дейността и функционалните задължения на основните административни звена в общинската администрация на Община Костинброд.

Чл.2. Община Костинброд е юридическо лицe на бюджетна издръжка със седалище гр. Костинброд, ул.”Охрид” №1.

Чл.3.(1) Общинската администрация извършва дейности по административно обслужване на граждани и юридически лица на територията на община Костинброд. 

   (2) В състава на Общината влизат 14 населени места, в това число 7 кметства. Административен център на общината е гр. Костинброд.

Чл.4. Общинската администрация осигурява изпълнението на законите, подзаконовите нормативни актове, решенията на общинския съвет, подпомага кмета на общината при осъществяване на правомощията му, осигурява дейността му, извършва дейност по административното обслужване на гражданите, физическите и юридическите лица.

Чл.5. Общинската администрация осъществява своята дейност в интерес на обществото, като се ръководи от принципите на законност, прозрачност, достъпност, отговорност, равнопоставеност, целесъобразност ефективност и безпристрастност.

Раздел ІІ

Правомощия на кмета на общината

Чл.6. (1) Кметът на общината е едноличен орган на изпълнителната власт.

     (2) Кметът на общината е първостепенен разпоредител с бюджетни кредити по бюджета на общината.

     (3) Кметът упражнява общо ръководство и контрол на общинската администрация и представлява общината като юридическо лице.

    (4) В своята дейност кметът на общината се ръководи от Конституцията на Република България, законите, актовете на общинския съвет и решенията на населението.

Чл.7.(1) При осъществяване на дейността си кметът на общината се подпомага от заместник-кметове.

   (2) Кметът на общината в случаите разрешени от закона, може да упълномощава или възлага със заповед на заместник-кметовете, кметовете на кметства, кметските наместници, секретаря на общината и други служители от общинската администрация свои правомощия, като определя функциите им.

Чл.8. Кметът на общината, заместник-кметовете, кметовете на кметства, кметските наместници и секретарят на общината не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им.

Чл.9. (1) Кметът на общината:

1. ръководи цялата изпълнителна дейност на общината;

2. насочва и координира дейността на специализираните изпълнителни органи;

3. назначава и освобождава от длъжност заместник-кметовете на общината, кметските наместници, ръководителите на звената на издръжка от общинския бюджет, началниците и служителите в общинската администрация, с изключение на тези по чл. 46, ал. 1, т. 4 от ЗМСМА, налага предвидените от закона дисциплинарни наказания;
4. отговаря за опазването на обществения ред, като за осигуряването му издава писмени заповеди, задължителни за началниците на съответните структури на Министерството на вътрешните работи;
5. съставя проекта на бюджет на общината и организира неговото изпълнение;
6. организира изпълнението на дългосрочните програми;
7. осигурява провеждането на политиката за насърчаване на инвестициите на територията на общината;

8. управлява социалните услуги на територията на общината, които са делегирани от държавата дейности и местни дейности;

9. осигурява прилагането на държавната образователна политика и на политиката за закрила на детето в общината;

10. организира изпълнението на актовете на общинския съвет и внася в общинския съвет отчет за изпълнението им два пъти годишно;
11. организира изпълнението на задачите, които произтичат от законите, от актовете на президента на републиката и на Министерския съвет;
12. възлага изпълнението на свои функции на кметовете на кметства, координира и осъществява контрол за целесъобразността и законосъобразността при тяхното изпълнение. Осъществява контрол по законосъобразността на актовете и действията на 
     кметовете на кметства при изпълнение на техните правомощия по
               чл. 46, ал.1 от ЗМСМА и налага предвидените в закона 
               административни наказания;
13. поддържа връзки с политически партии, обществени организации и движения, както и с други органи на местното самоуправление в страната и чужбина;
14. възлага или разрешава изработването на устройствени планове и техни изменения за територията на общината или за части от нея и одобрява определени устройствени планове при условията и реда на ЗУТ и организира изпълнението им;
15. изпълнява функциите на длъжностно лице, по гражданско състояние и може да възлага тези функции с писмена заповед на кметовете на кметства, в които се поддържат регистри за гражданско състояние, на кметските наместници, и на други длъжностни лица от общинската администрация;
16. представлява общината пред физически и юридически лица и пред съда;

17. осигурява организационно-техническото обслужване на общинския съвет и участва в заседанията му с право на съвещателен глас;
18. изпраща на общинския съвет административните актове, както и договорите и техните изменения и допълнения, издадени в изпълнение на актовете, приети от съвета, в тридневен срок от издаването или подписването им;
19. организира изработването на общинския план за развитие, като ръководи, организира и контролира дейноста по неговото изпълнение;

20. организира и ръководи защитата при бедствия на територията на общината, координира спасителните и неотложните аварийно-възстановителни работи;
21. председателства съвета по сигурност;
22. оказва съдействие на етажните собствености и техните управителни органи при условията и по реда на Закона за управление на етажната собственост;
23. осъществява правомощията си по придобиване, управление и разпореждане с общинското имущество, невключено в капитала на общинските фирми по ред и условия, регламентирани в ЗОС;
24. изпълнява функциите на орган по настойничество и попечителство;
(2) Кметът на общината като ръководител на общинската   администрация:

1. внася за одобрение в общинския съвет общата численост и структурата на общинската администрация в общината;
2. утвърждава устройствения правилник на общинската администрация;
3. утвърждава длъжностното разписание на служителите в общината и дейностите към нея;

4. назначава и освобождава служителите в общинската администрация;

5. определя наименованието на длъжностите на държавните служители и разпределението им по групи и рангове, съгласно Класификатора на длъжностите в администрацията, приет от МС на основание чл. 2, ал. 2 от Закона за държавния служител;
6. присъжда рангове на държавните служители, съгласно чл. 74 от Закона за държавния служител;
7. организира развитието на партньорски отношения с общините от страната и чужбина и с неправителствени организации;
8. Кметът на общината е решаващ орган по чл.152 от ДОПК;

(3) Кметът на общината осъществява и други функции, определени от закон, подзаконов нормативен акт или с решение на общинския съвет;

(4) Кметът на общината в случаите, определени от закона изпълнява и функции, възложени му от централните държавни органи.

(5) Кметът на общината представя пред общинския съвет програма за управление за срока на мандата в тримесечен срок от полагането на клетвата. Програмата съдържа основните цели, приоритети, дейности, сроковете за изпълнение и очакваните резултати. Кметът на общината представя пред общинския съвет годишен отчет за изпълнението на програмата в срок до 31 януари.
Чл.10. (1) В изпълнение на своите правомощия кметът на общината издава заповеди.

       (2) Заповедите на кмета влизат в сила след подписването им, освен ако в тях не е предвидено друго;

       (3) Заповедите имат пореден входящ номер в рамките на всяка календарна година и се подреждат в специален регистър.

ГЛАВА ВТОРА
Заместник-кметове на общината, кметове на кметства и кметски наместници
Раздел І

Заместник-кметове
Чл.11. Кметът на общината назначава за срока на мандата си заместник-кметове в съответствие с одобрената структура на общинската администрация. Техните пълномощия могат да бъдат прекратени предсрочно без предизвестие със заповед на кмета на общината.

Чл.12. Заместник-кметовете не са държавни служители.

Чл.13. (1) Заместник-кметовете подпомагат кмета на общината, съобразно този правилник и възложените им функции.

               (2) Кметът на общината определя със заповед заместник-кмет или секретаря на общината, който да изпълнява функциите му при негово отсъствие.

              (3)Заместник-кмет “Икономическо развитие, инжeнерна инфраструктура и оперативни програми и проекти” (ИР, ИИ и ОП и П): организира и контролира работата на общинската администрация в областта на финансите, икономическото развитие, местните данъци и такси, инженерната инфраструктура, транспорта и техническото обслужване, отбранително мобилизационна подготовка и европейски програми и проекти.
           (4)Заместник-кмет “Устройство на територията, общинска собственост, екология и строителство” (УТ, ОС, Е и С): организира и контролира работата на общинската администрация в областта на устройството на територията на общината, градоустройството, архитектурата, кадастъра, регулацията, управлението на общинската собственост и екологията.

           (5)Заместник-кмет „ Образование и младежки политики, спорт, култура и социални дейности, обществен ред, сигурност и защита на културно-историческото наследство”: организира и контролира работата на общинската администрация в областта на образованието, здравеопазването, социални дейности, спорт и младежки дейности, култура, вероизповедания и МКБППМН, опазване на сигурността, обществения ред и защита на културно-историческото наследство.
Чл.14. Кметът на общината делегира функции на наблюдение и контрол на заместник-кметовете в дейностите, изпълнявани в общината.

Чл.15. За действията си по чл.14 кметът издава заповеди.

Раздел ІІ

Кметове на кметства

Чл.16. В състава на община Костинброд влизат следните кметства: с. Безден,  с. Голяновци, с. Градец, с. Драговищица, с. Опицвет, с.Петърч и с. Чибаовци.

Чл.17. (1) В своята дейност кметът на кметство се ръководи от Конституцията на Република България, законите, актовете на общинския съвет и решенията на населението.

      (2) Кметът на кметство:

1. изпълнява бюджета на общината в частта му за кметството;
2. организира провеждането на благоустройствени, комунални и други мероприятия;
3. упражнява контрол за законосъобразното използване и отговаря за поддържането, охраната и опазването на общинската собственост на територията на кметството;
4. назначава и освобождава служителите от общинската администрация, които подпомагат неговата дейност, в съответствие с утвърдената структура;
5. води регистрите на населението и за гражданско състояние и изпраща актуализационни съобщения до ЕСГРАОН;
6. осигурява извършването на административни услуги на физически и юридически лица;
7. сигурява спазването на обществения ред;
8. организира и ръководи защитата на населението при бедствия и аварии;
9. представлява кметството пред населението, пред обществени и политически организации и пред други кметства;
10. свиква общо събрание на населението в кметството;
11. организира изпълнението на актовете на общинския съвет и на кмета на общината, отнасящи се до територията и гражданите на кметството;
12. осигурява спазването на обществения ред, има правомощията по чл. 70, 72, 80, 81, 83, 85 и 87 от Закона за Министерството на вътрешните работи, на съответната територия до пристигане на полицейския орган; 
13. предприема мерки за подобряване и възстановяване на околната среда и организира охраната на полските имоти;
    (2) Кметовете на кметства могат да участват в заседанията на Общинския съвет с право на съвещателен глас и вземат участие при обсъждането на въпроси, отнасящи се до кметството.

   (3) Кметът на кметство изпълнява и други функции, възложени от закона, подзаконови нормативни актове, решения на общинския съвет или от кмета на общината.
Раздел ІІІ

Кметски наместници
Чл.18. В населените места, които не са административен център на кметство, кметът на общината може да назначи кметски наместници;

Чл.19. (1) Кметът на общината назначава кметски наместници в следните населени места: с. Богьовци, с. Бучин проход и с. Дръмша.
     (2) Населени места, в които не се назначава кметски наместник се обслужват административно, както следва:

1. Населено място с. Дреново от кметски наместник в с. Дръмша;
2. Населено място с. Понор от кметски наместник в с. Дръмша;
3. Населено място с. Царичина от кметски наместник  на с. Градец.

Чл.20. (1) Кметският наместник има следните пълномощия:

1. организира провеждането на мероприятия, свързани с благоустрояването и хигиенизирането на населеното/ните място/а; 
2. изпълнява бюджета на общината в частта му за населеното място;
3. упражнява контрол за законосъобразното използване и отговаря за поддържането, охраната и опазването на общинската собственост на територията на населеното/ните място/а;
4. предприема мерки за подобряване и възстановяване на околната среда;
5. осигурява спазването на обществения ред в населеното/ните място/а;
6. организира и ръководи защитата на населението при бедствия и аварии;
7. представлява населеното/ните място/а пред обществени и политически организации;
8. води регистъра на населението и регистрите по гражданско състояние и отговаря за адресната регистрация на територията на населеното/ните  място/а;
9. актуализира данните на физическите лица, изпраща актуализиращи съобщения и корекционни документи до главния експерт ГРАО за отразяване в системата ЕСГРАОН;
10. осигурява извършването на административни услуги на физически и юридически лица;
11. организира общи събрания за обсъждане или решаване на важни въпроси, отнасящи се до развитието на населеното/ните   място/а и обслужването на населението;
12. ръководи изпълнителната дейност и организира изпълнението на решенията на Общинския съвет и заповедите на кмета;

13. изпълнява функциите на длъжностно лице по гражданско състояние по делегация на кмета на общината.

    (2) Кметските наместници се отчитат писмено за дейността си пред кмета на общината в края на всяка календарна година.
    (3) Кметските наместници могат да участват в заседанията на общинския съвет с право на съвещателен глас и вземат участие при обсъждането на въпроси, отнасящи се до населените места на територията на кметското наместничество.

   (4) Кметските наместници изпълняват и други функции, възложени им от закона, подзаконови нормативни актове, решения на общинския съвет или от кмета на общината.

ГЛАВА ТРЕТА
Общинска администрация

Раздел І

Общи положения
Чл.21. (1) Общинската администрация извършва административни услуги при спазване на принципите на законност, бързина, достъпност и 
икономичност на производството по предоставянето на тези услуги и спазва изискванията за качествено и удобно за физическите и юридическите лица административно обслужване.

   (2) Дейността на общинска администрация се осъществява от държавни служители и служители по трудово правоотношение. 

   (3) В общинска администрация има 15 /петнадесет/ длъжности за заемане по служебно правоотношение, които се определят от кмета на община Костинброд.
  (4) Изискванията към образователно-квалификационната степен и професионалния опит на служителите са установени в Класификатора на длъжностите в администрацията.

  (5) Организацията и редът по оформянето и работата с документите се уреждат с Инструкция за документационната и деловодната дейности.
Чл.22. (1) Според разделение на дейностите общинската администрация е обща и специализирана.

       (2) Общата администрация осигурява технически дейността на органите на местната власт и на специализираната администрация и извършва дейности по административното обслужване на физическите и юридическите лица.
     (3) Специализираната администрация подпомага и осигурява осъществяването на правомощията на органите на местната власт.

    (4) Дирекциите и отделите са структурни звена за ръководство, организация, координация и контрол в съответните сфери от работата на 
общинската администрация и осъществяват дейност в рамките на представените правомощия и функции, определени в нормативните актове и този правилник.

   (5) Звената в общинската администрация в рамките на своята функционална компетентност:

1. подготвят стратегически документи – стратегии, програми планове и др.;

2. разработват проекти на наредби, процедури, правила и други вътрешни актове;

3. участват в работата на комисии, съвети и работни групи;
Чл.23. Структурните звена на общинската администрация участват в изготвянето и реализирането на проекти за привличане на средства от национални и международни програми и фондове, за развитие на инфраструктурата и подпомагане дейностите на общината, както и при разработване и реализиране на съвместни програми и проекти с неправителствени организации.

Раздел ІІ

Секретар на община

Чл.24. (1) Секретарят на общината се назначава и освобождава от кмета на общината.

       (2) Секретарят на общината трябва да бъде лице с висше образование.

Чл.25.(1) Секретарят на общината ръководи администрацията, като координира и контролира административните звена за точното спазване на нормативните актове и на законните разпореждания на кмета, за планирането и отчетността при изпълнение на ежегодните цели на администрацията.

    (2) Секретарят на общината отговаря за:

1. дейността на общинската администрация, условията на работа на служителите и информационно-техническото обезпечаване на дейността им;
2. деловодното обслужване, документооборота и общинския архив;
3. дейността на звената по гражданска регистрация и административно обслужване;
4. разгласяването и обнародването на актовете на общинския съвет и на кмета на общината;
5. работата с молбите, жалбите, сигналите и предложенията на гражданите и юридическите лица;
6. поддържането в актуално състояние на избирателните списъци в общината, организационно-техническата подготовка и произвеждането на избори и референдуми;

7. подготовката и организирането на местни референдуми;
8. оценяване на служителите в общинската администрация за изпълненито на заеманите от тях длъжности, както и за повишаване в държавна служба на държавните служители;

9. утвърждава длъжностните характеристики на служителите в общинската администрация;
10. проследява спазването на трудовата дисциплина от служителите в админстрацията;

11. утвърждава Вътрешните правила за реда и организацията на одминистративното обслужване на физическите и юридическите лица;

12. организира и контролира изпълнението на задачите и действията, свързани с прилагането на Закона за администрацията, Закона за државния служител, Кодекса на труда и подзаконовите нормативни актове, свързани с тяхното приложение;
13. осигурява технически и организира международното сътрудничество на общината, двустранните и многостранни проекти, в които участва;
14. събира и предоставя информация за проекти, представляващи интерес за общината;
15. организира обмен на опит и внедряването на добри практики в работата на администрацията;

    (3) Секретарят на общината изпълнява и други функции, възложени му от кмета на общината, със закон или с друг нормативен акт.
Раздел ІІІ
Вътрешен одитор
Чл.26.(1) Вътрешният одитор е на пряко подчинение на кмета на общината и осъществява вътрешен одит по Закона за вътрешния одит в публичния сектор.
      (2) Осъществява дейността по вътрешен одит на всички структури, програми, дейности и процеси.

     (3) Вътрешният одитор:
1. изготвя годишен план за дейността си;
2. изготвя одитен план за всеки одитен ангажимент, който съдържа обхват, цели, времетраене и разпределение на ресурса за изпълнение на ангажимента;
3. идентифицира и оценява рисковете в община Костинброд;
4. оценява адекватността и ефективността на СФУК по отношение на:
· идентифицирането, оценяването и ефективността на риска от ръководството на Община Костинброд;
· съответствие със законодателството, вътрешните актове и договорите;
· надеждността и всеобхватността на финансовата и оперативна информация;
· ефикасността, ефективността и икономичността на дейностите;
· опазването на активите и информацията;
· изпълнението на задачите и постигане на целите;
5. дава препоръки за подобряване на дейностите в община Костинброд;
6. информира кмета на общината за установените при вътрешния одит слабости, грешки, недостатъци и нарушения;
7. следи за изпълнението на Стратегическия и Годишният план;
8. изготвя Стратегически и Годишни одитни планове и ги предлага за одобрение от кмета на общината;
9. изготвя документи касаещи вътрешния одит в съответствие с вътрешните правила и писмените процедури в общината;
10. изготвя и представя за утвърждаване от ръководителя на организацията план за професионалното обучение и повишаване на квалификацията; Изготвя работен график на Вътрешния одит;
11. при установени случаи на нарушение и наличие на индикатори за измами докладва на кмета на общината;
12. осъществява одитни ангажименти за даване на увереност чрез одит на системите, одит за съответствие, одит на изпълнението, финансов одит и одит на информационните технологии;
13. осъществява одитни ангажименти за консултиране чрез даване на съвети с цел подобряване на процесите на управление на риска и вътрешния контрол в общината;
14. изготвя документите касаещи вътрешния одит в съответствие с вътрешните правила и писмените процедури в общината;
15. консултира разработването и определянето на одитната стратегия и методология;
16. разработва и прилага програма за осигуряване качеството на одитната дейност включваща вътрешни и външни оценки;
17. организира съхранението на документите от вътрешния одит.
Раздел ІV

Служител за защита на личните данни
Чл.27. Служителят за защита на личните данни е пряко подчинен  на кмета на общината и осъществява следните дейности:

1. Осъществява контролна дейност свързана с работата на информационни фондове, включваща събиране, организиране, актуализиране, употреба, временно прекратяване на обработка, 
предоставяне (цялостно или частично) или осигуряване на други възможности за предоставяне на достъп, съхраняване или унищожаване на лични данни.
2. Информира и съветва администратора или обработващия личнни данни и служителите, които извършват обработване, за техните задължения по силата на нормативните актове за защита на личните данни.
3. Наблюдава спазването на правилата за защита на личните данни и на политиките на администратора или обработващия лични данни по отношение на защитата на личните данни, включително възлагането на отговорности, повишаването на осведомеността и обученията на пресонала, участващ в операциите по обработване и съответните одити.
4. При поискване да предоставя съвети по отношение на оценката на въздействието върху защитата на данните и да наблюдава извършването на оценката.

5. Да си сътрудничи с надзорния орган.
  Раздел V

Служител „ ОТ и АО“  на Общински съвет

Чл.28. Служителят „ОТ и АО“ на Общински съвет е пряко подчинен на председателя на Общинския съвет и осъществява следните дейности:

       1.Осъществява организационното и техническото обслужване на Общинския съвет;

       2.Осигурява помещение за заседанията на постоянните комисии на Общинския съвет и връзката им с общинската администрация;
       3.Обезпечава работата на постоянните комисии на Общинския съвет;

       4.Извършва деловодното обслужване на Общинския съвет;

       5.Поддържа в актуално състояние приетите от Общинския съвет правилници, наредби, решения и инструкции.
Раздел VI
Структурни звена, функции и работа на общинската администрация

Чл.29. (1) Според разпределението на дейностите, които извършва при подпомагане кмета на общината, администрацията на община Костинброд е обща и специализирана.

       (2) Общата администрация подпомага осъществяването на правомощията на кмета, създава условия за осъществяване на дейността на 
специализираната администрация и извършва техническите дейности по административното обслужване.
      (3) Специализираната администрация подпомага осъществяването на правомощията на кмета, свързани с неговата компетентност.

Чл.30. Общата администрация е организирана в две дирекции и един отдел:

1. дирекция „Финансово счетоводни дейности” (ФСД).
2. дирекция „Транспорт-техническо обслужване и оперативни програми и проекти“ (ТТО и ОП и П).
3. отдел „Административно – информационно обслужване и гражданска регистрация“ (АИО и ГР).
Чл.31. Дирекция „ФСД” (директорът на дирекция е и гл. счетоводител):
1. организира финансовата и счетоводна дейност на общината, в съответствие с изискванията на Закона за общинските бюджети, Закона за счетоводството, Националния сметкоплан и Националните счетоводни стандарти;

2. организира събирането на собствените приходи в общинския бюджет;

3. разработва средносрочни прогнози и анализи за финансовото състояние на общината;

4. организира и осъществява вътрешно-ведомствения контрол;

5. организира изграждането, функционирането и поддържането на системите за финансово управление и контрол /СФУК/ в общината. Оказва методическа помощ на разпоредителите с бюджетни средства от по-ниска степен за изграждане на СФУК;

6. осъществява контрол по спазването на Правилата за изграждане и функциониране на СФУК и предлага мерки за отстраняване на нарушения;
7. организира, изпълнява и контролира дейностите по стопанисване и използване на сградите на общинска администрация, кметствата и кметските наместничества;
8. контролира спазването на финансовата, бюджетната и платежната дисциплина, правилното оформяне на счетоводните документи и своевременното им отразяване по счетоводните регистри;

9. контролира извършване на планови и извънпланови инвентаризации; формира финансовата политика и осигурява финансово обслужване на общината и бюджетните звена;

10. организира и направлява бюджетния процес;
11. подпомага кмета на общината за правилното и законосъобразното използване на финансовите ресурси за предотвратяване на разхищения и злоупотреби с парични средства и стоково-материални ценности;

12. осъществява текущ контрол и оценка на изпълнението на общинския бюджет и предлага решения за ефективно регулиране;

13. подпомага ръководството в поддържането и функционирането на системата за управление на качеството, в съответствие с изискванията на международните стандарти – ISO 9001:2015;
14. организира и осъществява текущата счетоводна и отчетна дейност на общината по начин, ползволяващ отчитането на пълните разходи на общината по предоставяне на услуги и в съответствие с единната бюджетна класификация;
15. изготвя обобщени счетоводни отчети за изпълнение на бюджета и осъществява контрол за правилното разходване на средствата, съгласно утвърдения бюджет;
16. отговаря за прилагането на системата на двойния подпис в общината;
17. извършва счетоводното отчитане на приходите и разходите на общинския бюджет и извънбюджетните сметки и фондове;

18. съставя ведомости за заплати и платежни документи за осигуровки върху заплатите на служителите и работниците;
19. води и организира отчетността на дълготрайните активи, чрез проверки и инвентаризации, в изпълнение на чл. 22 от Закона за счетоводството;

20. изготвя годишен финансово-счетоводен отчет и приложенията към него, съгласно чл. 23-26 от Закона за счетоводството и Примерните национални счетоводни стандарти, както и годишен счетоводен отчет за касовото изпълнение на бюджета по форма, определена от МФ;
21. организира съхранението на счетоводната информация и ползването й съгласно чл.чл. 42-45 от Закона за счетоводството;
22. подпомага кмета на общината за правилното и законосъобразното използване на финансовите ресурси за опазване на общинската собственост и за предотвратяване на разхищения и злоупотреби с парични средства и стоково-материални ценности;
23. извършва текущ и последващ контрол по своевременното завеждане на стопанските операции и разходването на бюджетните кредити;
24. изготвя отчета за касовото изпълнение по параграфи на бюджета по приходите и разходите, съгласно образец на МФ;

25. изготвя документи за трудов стаж и доходите на служителите и работниците;
26. организира и осъществява материално-техническото снабдяване на общинската администрация;
27. методически ръководи счетоводната дейност във второстепенните разпоредители с бюджетни средства в общината, включително и в специализираните звена на бюджетна издръжка, в съответствие с изискванията на Закона за общинския бюджет, Закона за счетоводството, Националните счетоводни стандарти и Националния сметкоплан;
28. организира разработването, приемането и актуализацията на бюджета на общината по пълна бюджетна класификация;

29. разработва средносрочни бюджетни прогнози и анализи за финансовото състояние на общината;
30. оказва методическа помощ по разработването и изпълнението на бюджета на всички второстепенни разпоредители с бюджетни кредити в общината;
31. съвместно с останалите структурни звена в администрацията изготвя проекта за инвестиционната програма на общината и отчетите за нейното изпълнение;
32. осъществява своевременното финансиране на разходите по всички второстепенни разпоредители с бюджетни кредити в сферата на образование, култура, социални дейности, здравеопазване и спорт;
33. подготвя отчетите за касовото изпълнение на бюджета по образец на Министерство на финансите, в частта му за плана и натуралните показатели;
34. подготвя и актуализира проектите за щатно разписание на длъжностите в общинската администрация, съгласно действащото законодателство;
35. организира и разработва длъжностното и поименно разписание за заплатите на служителите от общинската администрация, общинските дейности и звена и ги представя за одобрение от кмета на общината;
36. съвместно със Секретаря на общината разработва Вътрешни правила за работна заплата, предлага ги за одобрение на кмета на общината и следи за тяхното изпълнение;
37. анализира разходването на средствата от фонд „Работна заплата” и прави целесъобразни предложения;
38. координира взаимоотношенията на общината с централния бюджет и други финансови институции;
39. при поискване предоставя на Националното сдружение на общините в Република България унифицирана информация за изпълнението на общинския бюджет с цел отстояване интересите 
на общините в преговорите с Министерство на финансите и други министерства и ведомства;
40. оказва методическа помощ на служителите от общинската администрация и второстепенните разпоредители с бюджетни средства по прилагането на нормативните актове, свързани с контролната дейност;
41. оформя документите при сключване и промяна на служебното и трудовото правоотношение и на допълнителната трудова заетост в съответствие с трудовото законодателство, инструкциите и заповедите на кмета на общината;
42. води и съхранява личните досиета на служителите от общинската администрация и издава документи и удостоверения, свързани с тях;
43. осигурява организационна и техническа подкрепа по разработването и актуализацията на длъжностните характеристики на служителите в администрацията;
44. отговаря за квалификацията и преквалификацията на кадрите;
45. организира процеса на оценка на трудовото изпълнение на служителите от администрацията и осъществява техническа помощ на всички етапи от атестирането;
46. изготвя годишен план за задължително и специализирано обучение и координира неговото изпълнение;
47. води статистическа отчетност за числеността на персонала;
48. участва в разработването на конкурсни правила и критерии за подбор на кадри на базата на конкурсното начало;
49. съществява непрекъснато връзка и взаимодействие с външни контролни органи.
50. организира и осъществява предварителния финансов контрол в община Костинброд;

51. участва в изграждането и въвеждането на система за финансово управление и контрол по отношение на средствата получени от републиканския бюджет;
52. развива и актуализира системата за финансово управление и контрол, съобразно специфичните цели и особености на община Костинброд;
53. оказва методическа помощ за прилагане на системата за финансово управление и контрол;
54. осъществява контролни функции преди поемане на всяко задължение;
55. осъществява контролни функции преди извършване на всеки разход;
56. изисква допълване на документацията, когато за поемане на задължение или извършване на разход прецени, че тя е непълна;
57. дава становища на кмета на община Костинброд по законосъобразността на извършените действия и разходи от общината;
58. подписва предложенията за поемане на финансови задължения преди утвърждаването им от кмета на община Костинброд;
59. в края на бюджетната година изготвя и представя на кмета на община Костинброд отчет за резултатите от дейността си и препоръки за подобряване на финансовата дисциплина.
Чл.32. Дирекция „Транспортно-техническо обслужване и оперативни програми и проекти“ (ТТО и ОП иП):

1. осигурява поддържането, експлоатацията и техническия контрол на оборудването, съоръженията, техническите системи, автомобилния парк, осигуряващи дейността на общинска администрация;
2. осъществява дейности по правилното ползване и поддържане на сградния фонд и автомобилния парк на общината;
3. организира приема на граждани в приемните дни на кмета и зам.-кметовете;

4. следи за спазване на сроковете за изпълнение на преписките, като регулярно докладва на зам.-кметовете и секретаря на общината;
5. разработва общински план за защита при бедствия съвместно с представители на ведомства и юридически лица, имащи отношение за защита при бедствие на територията на общината;
6. организира, координира и провежда превантивни мерки за недопускането или намаляването на последиците от бедствия;
7. организира предоставянето на възстановителна помощ на населението при бедствия;
8. организира извършването на неотложни възстановителни работи при бедствия;
9. разработва и актуализира плана за привеждане на общината от мирно във военно положение и провежда мероприятия по подготовка за работа във военно време;
10. разработва военновременния план на общината и го актуализира периодично, в съответствие с методологията за военновременно планиране;
11. координира и контролира изпълнението на задачите по подготовката за работа във военно време;
12. поддържа пунктовете за военновременно управление на общината в техническа изправност;
13. организира подготовката на ръководния състав за привеждане на общината от мирно във военно положение.
14. подпомага /при необходимост/ служба „Гражданска защита” при осъществяване на дейността й;
15. организира денонощно дежурство за поддържане готовността на общината за оповестяване при привеждане на страната от мирно, във военно положение и при стихийни бедствия и аварии;
16. информира периодично и при поискване Министерство на отбраната за изпълнение на задачите по подготовка на общината за работа във военно време;
17. изпълнява и други задачи, възложени от кмета на общината, свързани с подготовката за работа във военно време;
18. планира, организира и осъществява общинското участие в учения на отбранително-мобилизационната подготовка;
19. изпълнява функциите по Закона за защита на класифицираната информация;
20. внася предложение до общинския съвет за одобряване на транспортна схема на общината, осъществява транспортното обслужване на всички служители в администрацията;
21. организира експлоатацията и поддръжката на автопарка и представя автомобилите на ежегоден технически и военни прегледи;
22. осигурява функциониране на системата за изграждане на видеонаблюдение на територията на община Костинброд;
23. осигурява необходимите условия за санитарно-битовото и хигиенното обслужване на администрацията;

24. осъществява пропусквателния режим и контролира влизането и излизането на хора в сградата на община Костинброд;
25. следи за реда на влизане и излизане в и от сградата на служителите и на външни лица, като изисква задължително показване на служебните карти;
26. контролира и организира дейностите свързани с осигуряване и опазване на обществения ред;
27. осъществява контрол и взаимодействие с всички структури в общинска админстрация гр.Костинброд свързани с обществения ред и сигурност;
28. участва в работни групи свързани със сигурността и реда в община Костинброд, както и защитата на културно историческото наследство;
29. осъществява взаимодействие и координация между структурите за сигурност и обществен ред на община Костинброд и органите на МВР;
30. осъществява консултантска и експертна дейност в областта на идентификацията, опазването, съхраняването и възстановяването 
на куртурно историческото наследство на територията на общината;
31. прилага водещи европейски и световни практики за защита на културно историческото наследство.
32. организира и контролира разработването и изпълнението на проекти и програми от предприсъединителните и структурни фондове, донорски организации и участие в партньорски инициативи на територията на общината;

33. организира и координира процесите по разработването на проекти за участие на общината по програми, свързани с регионалното развитие и трансграничното сътрудничество;

34. участва в разработването и реализирането на проекти и иновационни практики за стимулиране на икономическото развитие на общината, за преодоляване проблемите на безработицата, развитието на инфраструктурата и опазването на околната среда;

35. подпомага реализацията на общинската политика за енергийна ефективност;

36. отчита изпълнението на проектите и програмите пред съответните институции;

37. осигурява преводи на материали от чужди езици за потребностите на кмета и администрацията и съответно преводи на документи и материали на кмета и администрацията
Чл.33. Отдел „Административно – информационно обслужване и гражданска регистрация“ (АИО и ГР):
1. организира дейността по осъществяване административното обслужване на физическите и юридическите лица, на цялостната работа с предложенията и сигналите, постъпващи в общинската администрация в съответствие с нормативните изисквания, свързана с:
1.1. приемане, регистриране и насочване на всички заявления на физически и юридически лица с искане за административни услуги;
1.2. приемане, регистриране и насочване на направени предложения и постъпили сигнали от граждани и организации съгласно Административнопроцесуалния кодекс;

1.3. осигуряването на компетентна и достъпна информация за видовете административни услуги, осъществявани от администрацията и за условията и нормативните изисквания по предоставянето им;
1.4. осъществяване на координация с останалите функционални структурни звена от администрацията по отношение комплексното предоставяне на услугите;
1.5. осъществяване на оперативен контрол за изпълнение на услугите в нормативно установените срокове;

1.6. предаване на документите – резултат от извършените услуги на гражданите, както и обяснения за причините при наличие на отказ;
1.7. организиране и осъществяване на деловодната дейност на администрацията;
1.8. осигуряване организационни и технологични условия за осъществяване на единен документален процес;

2. осигурява достъп на граждани и юридически лица до публична информация и до актовете на общинския съвет и кмета на общината;
3. организира съхраняването и обработката на общинския архив, като предоставя исканите справочни документи на физически и юридически лица. Организира предаването на подлежащите архивни документи в ДА;
4. систематизира и съхранява документите в архива, съгласно номенклатурата на делата. Ежегодно подготвя заповед за архивиране на документите в общинската администрация по ред и условия на Инструкцията за документационната и деловодната 
дейност в общинската администрация, Закона за държавния архивен фонд и Правилника за прилагането му;
5. организира деловодното обслужване на общинската администрация, съгласно изискванията на Единната система за деловодство, свързана с:

5.1. обработване на входящата и изходящата кореспонденция и 
предоставянето й за резолюция на кмета, зам.-кметовете и секретаря на общината;
5.2. разнасянето на кореспонденцията по адресати;
5.3. проследяване спазването на стандартите при изходящата кореспонденция и при необходимост връща нестандартните писма;
5.4. поддържане в актуално състояние на данните в деловодната система, като периодично изготвя справки за неизпълнени задачи, пропуснати срокове, липса на отговори на молби, жалби, сигнали и предложения на граждани и юридически лица;
6. води заповедната книга на общинската администрация;
7. поддържа наличната компютърна техника, мрежовите операционни системи, сървърите и локалната мрежа в общината 
и следи за ефективното използване на наличната техника, локалната мрежа и интернет;
8. проучва необходимостта от специализирани потребителски програмни продукти за нуждите на общинската администрация и тяхната наличност на пазара на информационни технологии;

9. подготвя техническо задание за доставка на компютърна техника или възлагане за разработка на софтуер;

10. участва в комисии за възлагане на обществени поръчки за доставка на програмни продукти и компютърна техника;

11. осъществява контакти с фирмите и ведомствата, създатели на софтуер, използван в работата на общината и оказва методическа помощ на специалистите при приложението му;

12. отговаря за поддържане в актуално състояние на интернет страницата на общината;

13. осъществява взаимодействие с други институции и експертни групи по отношение реализацията на концепцията за електронно управление;

14. следи за нерегламентиран достъп до хардуерните компоненти, включени в състава на мрежата;

15. архивира и контролира архивирането на данни върху електронни носители;

16. оказва методическа помощ на специалистите при използване на внедрения софтуер;
17. организира обучение и подпомага персонала, използващ компютърна техника за придобиване на умения за работа;

18. създава условие за активна обратна връзка с гражданите, чрез обсъждания, анкети, дискусии и други, с цел коригиране и усъвършенстване на взаимодействието на общинската администрация с тях;
19. организира и осъществява материално-техническото снабдяване на общината с машини и съоръжения, резервни части, инвентар, 
организационна техника, консумативни материали и обзавеждане;
20. осигурява необходимите превантивни мерки за съхраняване на стоково-материалните ценности;
21. осигурява административно техническо обслужване на гражданите и юридическите лица;
22. поддържа регистър на населението и локална база данни „Население” в актуален вид;
23. съхранява документални и картотечни регистри в автоматизиран информационен фонд;
24. съставя и съхранява личните регистрационни картони;
25. приема заявления на граждани и издава документи в съответствие с действащото законодателство, касаещи регистрите за гражданското състояние и личността на гражданите;
26. извършва адресна регистрация на населението, като приема, заверява, обработва и архивира заявленията за постоянен адрес на български или на постоянно пребиваващи чужди граждани;
27. изготвя списъци и справки от регистрите на населението за държавни институции;
28. поддържа в актуално състояние избирателните списъци;
29. съставя, съхранява и поддържа регистрите на актове за гражданско състояние;
30. архивира, отразява и извършва промени в данни за гражданско състояние на лицата в съставени актове за гражданско състояние по съдебен или административен ред;
31. работи с архиви на регистрите на населението;
32. осигурява организационно-техническата подготовка на избори и допитвания до народа;
33. оказва методическа помощ в рамките на своята компетентност на кметовете на кметства и кметски наместници;
34. контролира работата на кметовете на кметства и кметските наместници по регистрация на гражданското състояние на лицата, правилното оформяне и съхранение на регистрите за населението и издаване на съответните документи;
35. извършва и други дейности, вменени със закон или подзаконов нормативен акт, като компетенция на ГРАО;
Чл.34. Специализираната администрация е организира в дирекции и отдели както следва:

1. Дирекция „Устройство на територията, общинска собственост, строителство, строителен контрол, инженерна инфраструктура, 
инвестиционно проектиране, правно обслужване и екология“ (УТ, ОС, С, СК, ИИ, ИП и Е) състояща се от два отдела:
1.1. Отдел „Строителство, строителен контрол, инженерна инфраструктура, инвестиционно проектиране, правно обслужване и екология“ (С, СК, ИИ, ИП, ПО и Е)
1.2. Отдел “Устройство на територията и общинска собственост“ (УТ и ОС).
2. Отдел „Образование и младежки политики, спорт, култура и социални дейности“ (СХД).
3. Отдел „Приходи и администриране на местни данъци и такси“ (ПАМДТ)
Чл.35. Дирекция „УТ, ОС, С, СК, ИИ, ИП и Е“ (директорът на дирекцията е и главен архитект на общината): 
1. провежда и контролира действията по устройство на територията според предоставените му правомощия по Закона за устройство на територията.
2. ръководи работата на Общинския експертен съвет по устройство на територията;

3. осъществява контрол по прилагането на устройствените планове, одобрените инвестиционни проекти, разрешенията за строеж, спазването на действащите нормативни актове за устройство на територията, както и цялостната общинска дейност, свързана с устройството на територията;

4. издава визи за проектиране на ново строителство, преустройства, промяна на предназначението на обекти и за узаконяване на незаконни строежи;

5. одобрява инвестиционни проекти;

6. издава разрешения за строеж;

7. издава становища за узаконяване на незаконни строежи;

8. приема граждани и проектанти по въпроси и жалби;

9. отговаря на молби, жалби и запитвания на физически и юридически лица;

10. одобрява екзекутивни проекти;

11. издава удостоверения за въвеждане на обектите в експлоатация;
12. съгласува удостоверения по § 16 и § 127 от Преходните разпоредби на Закона за устройство на територията;

13. одобрява схеми за поставяне на преместваеми обекти по чл. 56 от Закона за устройство на територията;

14. издава разрешения за поставяне на преместваеми обекти по чл. 56 от Закона за устройство на територията;

15. подготвя задания за проектиране на общински инвестиционни проекти и градоустройствени разработки.
16. организира, координира, контролира и ръководи дейността на отделните звена в дирекцията;
17. провежда и контролира действията по устройство на територията – прилагането на устройствените планове, одобрените инвестиционните проекти, разрешенията за строеж, спазването на действащите нормативни актове за устройство на територията, както и цялостната общинска дейност, свързана с устройство на територията и управлението на процесите по придобиването, 
управлението и разпореждането с недвижимите и движимите имоти – общинска собственост;
18. внася за одобряване в общинския съвет устройствени планове.
19. организира и подпомага общинския експертен съвет за устройство на територията и осигурява участието в заседанията 
му на представителите на специализираните контролни и съгласувателни органи, извън общинската администрация;
20. издава разрешения и предписания за изработване на подробни устройствени планове;
21. осъществява процедури по разглеждане и изменение на действащите и създаване на нови устройствени планове;
22. разглежда и съгласува идейни, технически и работни проекти;
23. разглежда планове за регулация и изменения на планове за регулация в регулирани територии на общината;
24. издава удостоверения на собствениците за актуално състояние на кадастъра по отношение на изградените, надстроените и пристроените сгради;
25. изработва проекти на трасето на временен път и изготвя проекто-заповед за прокарването му;
26. провежда процедурите за преминаване през чужд поземлен имот;
27. предоставя необходимите материали и данни на правоспособни геодезисти, лицензирани към АК, които изпълняват геодезически дейности на територията на общината;
28. извършва технически проучвания и проверки по искания на граждани от общината;
29. издава удостоверения за факти и обстоятелства по устройство на територията.
Чл.36. Отдел „С, СК, ИИ, ИП,ПО и Е“:

1. провежда и контролира действията по извършващото се строителство;
2. констатира незаконни строежи и издава заповеди за спиране на изпълнението;
3. ръководи комисията по чл. 195 от ЗУТ;
4. присъства при откриването на строителната площадка и определяне на строителната линия и ниво на обектите;
5. извършва проверка за установяване съответствието на строежа с издадените строителни книжа и за това, че ПУП е приложен по отношение на застрояването;
6. прилага общите и подробни градоустройствени планове, одобрени проекти, строителни книжа и разпоредбите по УТ;
7. проверява съответствието на извършващото се строителство с издадените строителни книжа, съставя констативни протоколи свързани с общинските обекти;
8. упражнява контрол при заверяването на преписи от документи и копия на планове и документация към тях;
9. контролира разработването на програми, стратегии и планове за опазване на околната среда;
10. контролира разработването, провеждането и контрола на мероприятията, касаещи опазването и възстановяването на природата и екологичната политика на територията на общината;
11. координира дейността на общинската администрация в областта на екологията;
12. контролира, въвежда и ръководи ефективна система за управление на отпадъците, чрез интегриран мениджмънт;
13. контролира подготовката на договорите за дейността по сметопочистването, сметоизвозването, поддържането на депото за твърди отпадъци и осъществява непосредствен контрол на същата дейност;
14. контролира изготвянето на графици за измиване на улици и площади, метене, сметоизвозване и други и осъществява непосредствен контрол на дейностите по разработена програма;
15. съдейства за реализиране на програма за решаване на проблемите, свързани с бездомните кучета;
16. контролира подготвката на обосновани предложения за размера на таксата за битови отпадъци;
17. контролира и извършва кампании за разясняване, предупреждаване и осведомяване на широката общественост по отношение на всички дейности, намерения и последствия спрямо 
компонентите по околната среда и проблемите, свързани с тях, чрез средствата за масова информация.
18. осъществява контрол по изпълнението и отчитането на обекти с възложител община Костинброд;
19. изготвя годишната програма за строителство на общината (поименен списък) и организира нейното изпълнение;
20. организира дейностите по търгове, конкурси и др. свързани със строителството и ремонта на общински обекти;
21. организира мероприятия по Закона за обществените поръчки;
22. участва в изготвянето на тръжни документации към процедурите по ЗОП относно предмета на обществената поръчка и техническите спецификации;
23. контролира изпълнението на годишната инвестиционна програма за строителство на общински обекти;
24. осъществява контрол по изпълнението и отчитането на обектите, изграждани със средства от общинския бюджет;
25. подготвя досиетата на изградените общински обекти за въвеждане в експлоатация.
26. съдейства на кмета на общината и на администрацията за      осигуряване на законосъобразност на общинските дейности;
27. осигурява входящата и изходящата кореспонденция по съдебните дела, анализира и обобщава резултатите от съдебните дела и периодично информира кмета на общината за тях;
28. осъществява процесуалното представителство на общината и на кмета пред всички органи на съдебната власт и арбитражен съд;
29. осигурява юридическо представителство в комисиите за провеждане на конкурсни процедури по Закона за държавния 
служител и Кодекса на труда и по възлагането на обществени поръчки;
30. оказва правната помощ на ръководния екип и на служителите във всички структурни звена на общинската администрация, с оглед законосъобразното осъществяване на техните функции, като дава мнения, съвети и справки от юридически характер и насоченост;

31. следи за законосъобразността на актовете на кмета и осъществява текущ контрол по законосъобразността на действията на общинската администрация;
32. съгласува проектите на индивидуалните административни актове на Кмета на общината с мнения за тяхната законосъобразност и при несъгласие прилага мотивирани мнения;

33. участва по компетентност, съвместно със служители от другите структурни звена, при съставянето, изменението и прекратяването на договори;

34. контролира законосъобразното съставяне на договорите и другите актове, свързани с възникване, изменение и прекратяване на служебните и трудовите правоотношения със служителите, на заповедите за дисциплинарни наказания и за търсене на имуществена отговорност на виновните лица;
35. проучва и анализира прилагането на актовете на Общинския съвет и при необходимост прави предложение пред ръководството за усъвършенстването им и за правилното им прилагане;
36. анализира и обобщава резултатите от съдебните  и други дела и периодично информира кмета на общината за тях;

37. следи за промените в нормативното законодателство и своевременно уведомява служители в администрацията.

38. съдейства и осигурява с правни средства своевременното събиране на вземанията на общината;
39. дава отговори по жалби, сигнали и предложения;

40. информира кмета на общината, зам.кметовете, секретаря на общината, директорите на дирекции и началниците на отдели за 
влезлите в сила нормативни актове, отнасящи се до дейността на общината;
41. съдейства за повишаване ефективността от стопанската и други дейности на общината, участва във всички конкурси и търгове, провеждани от общината и в комисиите по процедури за обществени поръчки;
Чл.37. Отдел „УТ и ОС“

1. изпълнява функции по придобиване, управление и разпореждане с имоти и вещи общинска собственост, както следва:
1.1  съставя актове за имоти-общинска собственост и извършва отписването им от актовите книги;
1.2  води главен регистър на публичната общинска собственост, гл. регистър на частната общинска собственост и общински концесионен регистър;
1.3  организира и провежда търгове и конкурси за:
1.4  отдаване под наем на имоти и вещи-общинска собственост;

1.5  продажба на имоти и вещи-частна общинска собственост;

1.6  поставяне на преместваеми обекти за търговски и други обслужващи дейности;
1.7  учредяване право на строеж, надстрояване и пристрояване върху общинска земя;

1.8  учредяване право на ползване върху имоти – частна общинска собственост;

1.9  предоставяне на концесия върху обекти и дейности, съгласно Закона за общинската собственост;

2. изготвя, обработва и съхранява преписките по придобиването, управлението и разпореждането с имоти, учредяването на ограничени вещни права върху имоти, отдаването им под наем, продажбите и замените на имоти и вещи – общинска собственост;
3. упражнява и осъществява контрол от името на кмета на община Костинброд по управлението и ползването на общинските имоти;

4. изяснява собствеността на непотърсени недвижими имоти;
5. организира изземването на имоти – общинска собственост, които се владеят или държат без основание;

6. подготвя искания за безвъзмездно предоставяне на общината на имоти – държавна собственост;
7. изготвя справки и издава удостоверения по молби на физически и юридически лица за собствеността и ползването на имотите, заверява молби – декларации по обстоятелствени проверки;

8. извършва деклариране на общинските имоти и вписването им в службата по вписвания при Районен съд Котинброд;
9. подготвя цялата документация за комисиите и заседанията на Общински съвет-Костинброд, свързани с управление на общинската собственост;

10. води регистър на търговските дружества с общинско участие и регистър на общинските предприятия;

11. подготвя предложение до Общинския съвет за определяне на жилищата по предназначение;

12. подготвя необходимите документи, свързани с ползването на общинския жилищен фонд;
13. поддържа картотека на нуждаещите се от жилища лица и семейства;
14. създава условия за извършване на търговска дейност на територията на община Костинброд, като извършва административни дейности по обработка на документи на 
физически и юридически лица с оглед вписване на търговските обекти и категоризиране на туристическите обекти;

15. извършва процедури за категоризация на заведенията за хранене и развлечение, средства за подслон и други места за настаняване, 
извършва категоризационни огледи и води регистър на категоризирани обекти;
16. обработва молби за разполагане на рекламно-информационни елементи на територията на общината и извършва последващи действия, съгласно Наредбата за реда и условията за поставяне на преместваеми съоръжения и за рекламната дейност, включително и огледи на място;

17. изготвя и представя в дирекция „ФСД” ежемесечни справки за дължимите наеми и реклама и следи за редовното внасяне на приходите от същите;
18. осъществява контрол по събираемостта на приходите от търговия на открито и наеми от съоръжения, разположени на терени – общинска собственост;
19. осъществява взаимодействието с институциите на територията на общината, имащи отношение към търговската дейност;
20. консултира потребителите и упражнява контрол върху спазване на техните права в съответствие със Закона за защита на потребителите и правилата за търговия;
21. извършва непосредствен и превантивен контрол за отстраняване на нарушения на изискванията на закона за защита на потребителите и правилата за търговия;

22. приема документи за разрешение за работа с удължено работно време, обработва ги и след издаване на разрешение ги вписва в регистъра;
23. води регистрите на стационарните и нестационарните обекти за търговия в общината.

24. провежда процедура за учредяване право на прокарване на отклонения през общински имоти.

25. провежда процедура за учредяване право на преминаване през общински имоти.

26. осъществява контрол за целесъобразно управление на Общинския поземлен фонд;

27. изготвя скици от кадастралните и регулационните планове за населените места, за които отговаря;
28. изготвя акта за попълване или поправка на одобрен кадастрален план на основание чл. 134 от ЗУТ и във връзка с §4 от ПЗР на ЗКИР;
29. извършва проверка за установяване съответствието на строежа с издадените строителни книжа и за това, че подробнияустройствен план е приложен по отношение на застрояването./чл.159, ал.З от ЗУТ/;

30. отразява в разписния списък към кадастралните планове промените на собствеността на недвижимите имоти;

31. обявява проекти за ПУП за значителни части от територията на общината или за цели населени места, заедно с разписния списък и другите планове и схеми към тях;

32. издава необходимите документи за възстановяване на бивши земеделски имоти по чл.10, ал.7. от ЗСПЗЗ и чл. 13 от ПП на ЗСПЗЗ;

33. съхранява наличните в общинска администрация кадастрални и регулационни планове, реперни карнети, разписни списъци, 
     трасировъчни карнети и квартални папки за населените места, за
     които отговаря;
34. подготвя удостоверения за търпимост на основание §16 от ПР на ЗУТ, след като е взел становището на гл. архитект.
Чл.38. Отдел „Образование и младежки политики, спорт, култура и социални дейности“

1. координира дейностите на общинските училища, детските заведения и извънучилищни звена за организиране на учебно-възпитателния процес, за осъществяване контакти с
 Министерство на образованието и науката /МОН/ и РУО на МОН, в съответствие с изискванията на Закона за предучилищното и училищното възпитание;
2. създава организация и контролира осигуряването на предучилищното и задължителното училищно обучение на децата до 16-годишна възраст;

3. осигурява изпълнението на държавните образователни изисквания в общинските училища, детските градини и обслужващи звена;
4. организира финансирането и упражнява контрол при изразходването на предоставените средства на общинските училища, детски градини и обслужващи звена  и оказва методическа помощ по прилагането на делегираните бюджети;
5. подпомага осигуряването на условия за столово хранене, отдих, спортна база и транспорт за учениците и учителите;
6. разработва мрежата на общинските училища и детските заведения;

7. съвместно с директорите на училища и детски заведения разработва програма за основни ремонти на сградния фонд на общинските училища, детски заведения и извънучилищните звена;

8. създава условия за прилагане на общински образователни програми и проекти;
9. организира, координира и контролира детското и ученическото здравеопазване на територията на общината;

10. организира цялостната дейност по разкриването и управлението на социалните услуги на местно ниво, съгласно действащата нормативна база;

11. администрира процеса по предоставяне на механизъм „Лична помощ“ на територията на община Костинброд, съгласно Закона за личната помощ;

12. организира дейността на Домашния социален патронаж, клубовете на пенсионера и др.местни дейности по социалните грижи;
13. организира изпълнението на общинската програма за закрила на на детето съвместно с Дирекция „Социално подпомагане“ – гр. Костинброд;

14. съвместно с Дирекция „Бюро по труда” – гр.Костинброд, координира изпълнението на общинската програма за временна заетост;
15. организира развитието на общинските политики по отношение на младежките дейности, детската, семейната и общата демографска политика;

16. организира спортни прояви от общоградски, национален и международен характер за физическото възпитание на младежта;
17. координира дейността на спортните клубове на територията на общината;
18. организира реализирането на политиката на общината в областта на спорта;

19. организира дейности за утвърждаване на физическото възпитание и спорта като средство за здравословен начин на живот на младите хора;

20. анализира ефективността от разходваните  от спортните клубове финансови средства за спортна дейност и спортни прояви;

21. организира разработването на проекти и координира съвместната дейност с благотворителни и други неправителствени организации в областта на социалните дейности;
22. участва в комисии, разглеждащи образователни, здравни, социални и младежки проблеми;
23. организира и участва в разработването и провеждането на политиката на община Костинброд в областта на социалната сфера и работата с етнос;

24. организира дейностите по прилагане на политиката на общината за развитие на туризма;
25. разработва и реализира общинската стратегия за туризма;

26. иницира, организира, координира и реализира дейности  и програми, свързани с постигането на стратегическите цели на общинската политика за туризма;

27. предоставя информация и популяризира възможностите за туризъм чрез информационния център и неговия комуникационен канал за гражданите и гостите на общината;
28. осигурява организационно дейностите, осъществяващи политиката на община Костинброд в областта на културата;
29. планира и провежда дейностите, включени в годишния културен календар – национални празници, общоградски тържества, 
чествания, местни и регионални културни инициативи с традиционен характер, международни и регионални фестивали;
30. проучва, обработва и предоставя информация и консултации по национални и международни програми в сферата на културата;
31. организира и провежда изложби и конкурси за осигуряване на дейностите в областта на културата и за стимулирането на художествения живот на територията на общината;
32. извършва експертна дейност и координира работата на читалищата.

33. осъществява своята дейност в пряко взаимодействие с Министерство на културата, относно прилагане на специфични нормативни изисквания;
34. провежда съгласувателна дейност с Националния институт по паметници на културата, относно идентифицирането, декларирането, утвърждаването, обнародването и регистрирането на паметници на културата;
35. организира, осигурява и осъществява връзките на общината с правителствени, политически, обществени и граждански организации;
36. поддържа постоянни връзки с медиите за своевременното информиране на обществеността по политиката на общината с цел осигуряване на публичност и откритост на дейността на кмета и общинската администрация;
37. разработва и разпространява информационни и рекламни материали за общината;
38. осъществява контакти с неправителствени организации от страната и от чужбина и осигурява взаимен обмен на информация, идеи, знания и опит;
39. организира и осигурява спазването на протокола в общината и протоколното обслужване на общински инициативи;

40. организира и координира цялостната дейност на местната комисия за борба с противообществените прояви на малолетните и непълнолетните (МКБППМН).
41. ръководи и контролира дейността на обществените възпитатели;

42. съвместно с инспекторите на Детска педагогическа стая(ДПС), социалните работници и училищните власти издирва малолетни и непълнолетни, извършили или за които съществува опасност да извършват престъпление и взема мерки за тяхната социална защита и развитие;
Чл.39. Отдел „ПАМДТ”
1. организира приемането, обработването на данъчни декларации и установяването размера на дължимите данъци и такса „Битови отпадъци”;
2. организира и предоставя услуги на данъкоплатците, свързани с администрирането на местни данъци и ТБО;
3. организира дейността за осъществяване производството по принудителното изпълнение на публичните вземания по реда на ДОПК и ЗМДТ;
4. осъществява действия, свързани с искане на данъкоплатци за отсрочване и разсрочване на задължения и прави съответните предложения пред кмета на общината;
5. установява административни нарушения и съставя актове;
6. извършва ревизии и проверки;
7. извършва предвидените по ДОПК действия по обезпечаване на доказателства;
8. осъществява производство по прихващане и възстановяване на суми съгласно ДОПК;
9. изисква деклариране на определени факти и обстоятелства, когато това е предвидено в закон;
10. издава актове по установяване на задължения;
11. организира и извършва събирането на местните данъци и ТБО;
12. извършва и други дейности, вменени със закон или подзаконов нормативен акт, като компетенция по администриране на местни данъци и ТБО.
ГЛАВА ЧЕТВЪРТА
Организация на работа на администрацията
Чл.40. Дейността на общинската администрация се осъществява от държавни служители и служители по трудово правоотношение.

Чл.41. Длъжностното разписание се утвърждава от кмета на общината.

Чл.42. Служителите в общинската администрация осъществяват своята дейност в съответствие със Закона за държавния служител, Кодекса на труда, подзаконовите нормативни актове и вътрешните правила за работа на общинската администрация.

Чл.43. (1) Длъжностите в общинската администрация се заемат от лица с професионална квалификация, включваща задължителната минимална 
степен на завършено образование и професионален опит, определени със закон.

(2) Секретарят на общината или упълномощен от него служител с ръководни функции може да определи и допълнителни изисквания с длъжностните характеристики.

Чл.44. (1) Постъпването на държавна служба в общинската администрация става съгласно разпоредбите на Закона за държавния служител.

(2) Със заповед на кмета на общината могат да бъдат определени и длъжностите по трудово правоотношение, които се заемат след провеждане на конкурс.

Чл.45. Служители в общинската администрация изпълняват възложените им задачи и отговарят пред прекия си ръководител за изпълнението на работата, съобразно длъжностните им характеристики.

Чл.46. (1) Служителите на ръководна длъжност в администрацията:
1 ръководят, включително планират, организират, контролират и координират, съответното структурно звено;
2 носят отговорност за изпълнението на задачите на структурното звено пред прекия си ръководител и кмета на общината;
3 отчитат постигането на целите и дейността на структурното звено пред прекия си ръководител и кмета на общината;
4 ръководят работата на непосредствено подчинените им служители в съответното структурно звено;
5 изпълняват и други задачи, определени от кмета на общината и/или прекият им ръководител.

     (2) При отсъствие, ръководителят на структурното звено се замества от лице определено със заповед на кмета на общината или съобразно правилата, установени в Закона за държавния служител.
Чл.47. Служителите от общинската администрация са длъжни:

1 да изпълняват задълженията си точно, добросъвестно и безпристрастно в съответствие със законите на страната;

2 с ежедневната си работа да допринасят за издигане авторитета на общинската администрация и за повишаване доверието на гражданите и институциите към органите на местната власт;
3 да спазват трудовата дисциплина и да използват работното си време за компетентно изпълнение на служебните си задължения и възложените от съответния ръководител задачи;
4 професионално, културно и етично да обслужват гражданите и служебните лица;
5 да познават в детайли нормативните документи, които ползват в пряката си работа, с цел недопускане на грешки и нарушения, засягащи интересите на гражданите и общината;
6 да проявяват инициативност и творчество и да правят предложения пред кмета, заместник-кметаовете и секретаря за по-ефективно управление на общината;

7 да повишават професионалната си квалификация и да следят и прилагат новостите в работата си;
8 да изготвят пълни и компетентни отговори на молби и жалби на граждани и висшестоящи органи от своята сфера на дейност в законовия срок;
9 да опазват държавната и служебна тайна в съответствие със закона;
10 да ползват икономично канцеларските материали, ел. енергия, вода, телефонни разговори и др. с цел намаляване на разходите за материална издръжка на общината;
11 да опазват и съхраняват документацията и кореспонденцията, която получават или подготвят, в съответствие с нормативните изисквания;
12 да спазват противопожарните изисквания и условията за безопасност на труда.
Чл.48. Служителите могат да правят изявление от името на Общината само със съгласието на кмета на Общината.

Чл.49. Служителите в общинската администрация имат право на представително или работно облекло за всяка календарна година. Конкретната стойност на представителното и работно облекло се определя ежегодно със заповед на кмета на Общината. Средствата се осигуряват от общинския бюджет.

Чл.50. За изпълнение на своите задължения служителите имат право на възнаграждение по ред, определен в Кодекса на труда, Закона за държавния служител и подзаконовите нормативни актове.

Чл.51. (1) Работното време на служителите е 8 часа дневно и 40 часа седмично при 5 дневна работна седмица.

(2) Работното време започва в 8,00 ч. и приключва в 17.00 ч., с почивка от 12,00 ч. до 13,00 ч.

(3) Центърът за административно обслужване и касата на МДТ са с непрекъсваем режим на работа в рамките на обявеното работно време.
(4) В случаите, когато в служебните помещения има граждани с искане за административни услуги в края на обявеното работно време, работата на
служителите продължава до приключване на тяхното обслужване, но не по-късно от 19.00 часа.

(5) Началото и края на работното време и почивките на служителите от общинската администрация се определя с Правилник за вътрешния трудов ред.
Чл.52.(1) При необходимост служителят е длъжен да изпълнява задълженията си и след изтичане на работното време, без да се нарушава междудневната и междуседмичната почивка.

(2) За изпълнение на задълженията извън работното време държавният служител в общинската администрация има право на допълнителен платен годишен отпуск в размер до 12 работни дни.

(3) Редът за изпълнение на задълженията извън работното време и начина на конкретизиране на размера на допълнителния отпуск по ал. 1, се определят със заповед на кмета според заеманата длъжност в общинската администрация, рангът и служебния стаж на съответния служител.

Чл.53. (1) Платеният годишен отпуск се ползва с писмено разрешение на кмета на общината или на прекия ръководител.

       (2) Държавният служител от общинската администрация ползва платения си годишен отпуск до края на календарната година, за която се полага.

       (3) Ползването на платения годишен отпуск може да се отложи за следващата календарна година:

1. От кмета на общината – когато потребностите на службата в общинската администрация налагат;

2. От държавния служител – когато ползва друг вид отпуск или по негово искане, със съгласието на кмета на общината.
Чл.54. За нарушение на трудовата дисциплина служителите носят дисциплинарна отговорност по Кодекса на труда или Закона за държавния служител.

Чл.55. Служителите в общинската администрация имат всички права и задължения, съгласно Кодекса на труда, Закона за държавния служител и подзаконовите нормативни актове, свързани с тяхната дейност.

Чл.56. (1) Повишаването в ранг на държавния служител от общинската администрация се извършва въз основа на годишната оценка на изпълнението на длъжността, при която се отчитат професионалната 
квалификация, прослужено време като държавен служител, както и други изисквания съобразно длъжностната характеристика.

       (2) За служебен стаж по ал. 1 се зачита само трудовият стаж, придобит в организации на бюджетна издръжка.
Чл.57.(1) За образцово изпълнение на служебните си задължения служителите в общинската администрация имат право на отличия и награди.

      (2) Отличията и наградите са:
1. Грамота;

2. Почетен знак на Община-Костинброд;
3. Парична и/или предметна награда.

(3) Награждаването на служителите от общинската администрация се извършва със заповед на кмета, по предложение на ресорния зам.-кмет или секретаря, респ. прекия ръководител. В заповедта за награждаване се определя вида отличие или награда.

Чл.58. (1) В структурата на общинската администрация, съгласно чл.29а, ал.2 от ЗМСМА се назначават служители, които подпомагат и осигуряват работата на общинския съвет.
       (2) Заповедите за назначаване и освобождаване на служителите по ал.1 се издават от кмета на общината по предложение на председателя на общинския съвет;

      (3) Служителите по ал.1 спазват всички изисквания за служители в общинската администрация; 

      (4) Заповедите за награждаване, наказания, командироване и отпуск на служителите по ал.1 се издават от кмета на общината, съгласувано с председателя на общинския съвет.
Чл.59. Възлагането на задачи, свързани с организационно-техническото обслужване на общинския съвет и неговите комисии и контрола на дейността на служителите, назначени по чл.29а, ал.2 от ЗМСМА, се извършва от председателя на общинския съвет.

Чл.60. Служителите в общинската администрация извършват и други дейности, вменени им със закон или подзаконов нормативен акт.

Чл.61. Освен с определените от правилника функции, отделите в общинската администрация изпълняват и други задачи, възложени им от ръководството на общината в кръга на тяхната компетентност.

ПРЕХОДНИ И ЗАКЛЮЧИТЕЛНИ РАЗПОРЕДБИ
Параграф 1. Устройственият правилник на общинската администрация се издава на основание чл.44, ал.1, т.17 от Закона за местното самоуправление 
и местната администрация, във връзка с чл.11 от Закона за администрацията.

Параграф 2. Устройственият правилник е утвърден със заповед № 616/10.07.2006г. на кмета на общината и изменен със заповеди № 944/10.07.2008г., № 692/10.07.2009г., № 1096/30.12.2011 г., № 627/02.08.2012 г., № РД-05-139/15.04.2013 г., №РД-05-260/14.08.2014 г. №РД-05-2/04.01.2016 г., №РД-05-396/28.12.2017 г., № РД-05-155/01.06.2018г., № РД-05-223/17.06.2020г., №РД-05-147/19.04.2021г., № РД-05-288/30.09.2022г. и № РД-05-241/26.06.2024г. на кмета на община Костинброд.
Параграф 3. Устройственият правилник може да се изменя и/или допълва по реда на утвърждаването му.
Параграф 4. Структура на общинската администрация:

























Системен   оператор 


    1 бр.





Приложение №1





KMET


1 бр.





Кметски наместници


3 бр.





Кметове на кметства


7 бр.





Кметство с. Петърч


2 бр.





Главен експерт „Обществен ред, сигурност и защита на културно-историческото наследство“  1бр.





Главен юрисконсулт 1бр.





Старши експерт


„Сигурност на информацията, управление при кризи и ОМП“  1бр.





Кметство 


с. Драговищица


1,5 бр.





Кметство 


с. Голяновци


1 бр.





Секретар


1 бр.





Заместник-кмет -О,МП,С,К,СД


1 бр.





Заместник-кмет – УТ, ОС, Е и С 1 бр.





Заместник-кмет – ИР,ИИ и ОП и П 1 бр.





Вътрешен одитор    


2 бр.





Дирекция УТ, ОС, С, СК,ИИ,ИП, ПО и Е 1 бр. гл. архитект





Служител по защита на лични данни- 1 бр.





Дирекция ФСД


7 бр.





Дирекция ТТО и ОП и П -   12 бр.





Отдел УТ и ОС


9 бр.





Отдел С, СК, ИИ,ИП, ПО и Е – 10 бр.


8 бр.








Отдел АИО и ГР     11 бр.





Отдел О,МП,С,К,СД -9


9бр.





Отдел ПАМДТ


5 бр.





Структура на Общинска администрация Костинброд по структурни звена, кметства и кметски наместничества.


Обща численост на персонала – 90,5 щатни бройки.














